ΚΑΝΟΝΙΣΜΟΣ (ΕΟΚ) αριθ. 516/93 ΤΗΣ ΕΠΙΤΡΟΠΗΣ της 5ης Μαρτίου 1993 για τροποποίηση του κανονισμού (ΕΟΚ) αριθ. 2282/90 για τις λεπτομέρειες εφαρμογής των μέτρων που αποσκοπούν στην αύξηση της κατανάλωσης και της χρησιμοποίησης μήλων, καθώς και της κατανάλωσης εσπεριδοειδών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1195/90 του Συμβουλίου της 7ης Μαΐου 1990 σχετικά με τα μέτρα που προορίζονται να αυξήσουν την κατανάλωση και τη χρησιμοποίηση μήλων (1), και ιδίως το άρθρο 5,

τον κανονισμό (ΕΟΚ) αριθ. 1201/90 του Συμβουλίου της 7ης Μαΐου 1990 σχετικά με τα μέτρα για την αύξηση της κατανάλωσης εσπεριδοειδών (2), και ιδίως το άρθρο 4,

Εκτιμώντας:

ότι στο άρθρο 5 του κανονισμού (ΕΟΚ) αριθ. 2282/90 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1065/92 (4), καθορίζονται τα στοιχεία που πρέπει να αναγράφονται στην αίτηση για χορήγηση χρηματικής συνδρομής εκ μέρους της Κοινότητας- ότι είναι σκόπιμο να περιληφθεί στην εν λόγω διάταξη η γραπτή δέσμευση του αιτούντος όσον αφορά την τήρηση των διατάξεων της τυποποιημένης σύμβασης-

ότι στο άρθρο 6 του κανονισμού (ΕΟΚ) αριθ. 2282/90 προβλέπεται ότι η Επιτροπή καταρτίζει τον κατάλογο των αιτήσεων που επιλέγονται για τη χροήγηση χρηματικής συνδρομής της Κοινότητας πριν από την 1η Φεβρουαρίου του έτους που έπεται της υποβολής τους-

ότι λόγω του πολύπλοκου χαρακτήρα ορισμένων αιτήσεων που έχουν υποβληθεί, έχει διαπιστωθεί ότι είναι πολύ μικρή η προθεσμία που παραχωρείται μεταξύ της υποβολής των φακέλων και της αποφάσεως της Επιτροπής- ότι πρέπει, συνεπώς, να καταργηθεί η ημερομηνία της 1ης Φεβρουαρίου προκειμένου να δοθεί στην Επιτροπή ο αναγκαίος χρόνος να μελετήσει τις προτάσεις, και να καθοριστεί η προθεσμία πριν από την οποία οι αρμόδιοι οργανισμοί των κρατών μελών πρέπει να συνάπτουν τις συμβάσεις με τους οργανισμούς των οποίων οι προτάσεις έχουν επιλεγεί-

ότι προς διασφάλιση της ορθής εκτέλεσης της συμβάσεως, ο συμβαλλόμενος οφείλει να συστήσει τραπεζική εγγύηση υπέρ του αρμοδίου οργανισμού, η οποία ισούται με το 15 % της κοινοτικής συνδρομής-

ότι στο άρθρο 8 του κανονισμού (ΕΟΚ) αριθ. 2282/90 προβλέπονται οι όροι υπό τους οποίους πρέπει να υποβάλλονται οι αιτήσεις πληρωμής από τους ενδιαφερομένους στον αρμόδιο οργανισμό-

ότι στην περίπτωση πολυετών συμβάσεων, είναι σκόπιμο να προβλεφθεί η δυνατότητα για τον ενδιαφερόμενο να υποβάλει τις ετήσιες αιτήσεις πληρωμής μετά τη λήξη των δράσεων που προβλέπονται για δεδομένο έτος-

ότι ενδείκνυται, στην περίπτωση αυτή, εφόσον έχει πληρωθεί προκαταβολή, να αφαιρείται από το ποσό που έχει χρεωθεί στον τιμολόγιο για την περίοδο αυτή-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2282/90 τροποποιείται ως εξής:

1. Στο άρθρο 5 παράγραφος 1 προστίθεται το ακόλουθο εδάφιο:

"Η αίτηση ισχύει εφόσον συνοδεύεται από γραπτή δέσμευση όσον αφορά την τήρηση των διατάξεων της τυποποιημένης σύμβασης που ορίζεται από την Επιτροπή και τίθεται στην διάθεση των ενδιαφερομένων από τον αρμόδιο οργανισμό."

2. Το άρθρο 6 πρώτο εδάφιο αντικαθίσταται από το ακόλουθο κείμενο:

"Μετά την εξέταση από την επιτροπή διαχείρισης οπωροκηπευτικών, σύμφωνα με το άρθρο 34 του κανονισμού (ΕΟΚ) αριθ. 1035/72 του Συμβουλίου (*), η Επιτροπή καταρτίζει τον κατάλογο των αιτήσεων που επιλέγονται για τη χορήγηση της χρηματοδοτικής συνδρομής της Κοινότητας το ταχύτερο δυνατόν.

(*) ΕΕ αριθ. L 118 της 20. 5. 1972, σ. 1."

3. Το άρθρο 7 παράγραφος 2 τροποποιείται ως εξής:

- το πρώτο εδάφιο αντικαθίσταται από το ακόλουθο κείμενο:

"Οι αρμόδιοι οργανισμοί συνάπτουν με τους ενδιαφερομένους, εντός προθεσμίας δύο μηνών από την κοινοποίηση του καταλόγου, τις συμβάσεις σχετικά με τις ενέργειες που έχουν επιλεγεί.",

- προστίθεται το ακόλουθο νέο εδάφιο:

"Η υπογραφή της σύμβασης εξαρτάται από τη σύσταση εγγύησης υπέρ του αρμόδιου οργανισμού, η οποία ισούται με το 15 % της κοινοτικής συνδρομής και αποσκοπεί στην διασφάλιση της ορθής εκτελέσεως της συμβάσεως. Η εγγύηση αυτή συστήνεται σύμφωνα με τους όρους του τίτλου ΙΙΙ του κανονισμού (ΕΟΚ) αριθ. 2220/85 της Επιτροπής (*). Η αποδέσμευση της εγγυήσεως πραγματοποιείται σύμφωνα με τις προθεσμίες και τους όρους που αναφέρονται στο άρθρο 8 σημείο 7.

(*) ΕΕ αριθ. L 205 της 3. 8. 1985, σ. 5."

4. Παρεμβάλλεται το ακόλουθο νέο άρθρο 8α:

"Άρθρο 8α

Στην περίπτωση των πολυετών συμβάσεων που αναφέρονται στο άρθρο 8, ο ενδιαφερόμενος μπορεί ένα χρόνο ακριβώς μετά την ημερομηνία σύναψης της σύμβασης, να υποβάλει αίτηση πληρωμής δεόντως δικαιολογημένη όσον αφορά τις πραγματικές δαπάνες που έχουν πραγματοποιηθεί κατά τη διάρκεια του προηγουμένου έτους. Η αίτηση πρέπει να συνοδεύεται από:

- κατάλληλα δικαιολογητικά έγγραφα,

- συνοπτική κατάσταση των όσων έχουν πραγματοποιηθεί και

- έκθεση αποτιμήσεως των ληφθέντων αποτελεσμάτων, τα οποία διαπιστώνονται κατά την ημερομηνία της εκθέσεως.

Κατά παρέκκλιση από το άρθρο 8 σημείο 8, κατά την πληρωμή που αναφέρεται στο πρώτο εδάφιο του παρόντος άρθρου και εφόσον για την περίοδο αυτή έχει πληρωθεί προκαταβολή, αυτή αφαιρείται και η σχετική εγγύηση αποδεσμεύεται εντός του ορίου του ποσού της πληρωμής."

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 5 Μαρτίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 119 της 11. 5. 1990, σ. 53.

(2) ΕΕ αριθ. L 119 της 11. 5. 1990, σ. 65.

(3) ΕΕ αριθ. L 205 της 3. 8. 1990, σ. 8.

(4) ΕΕ αριθ. L 112 της 30. 4. 1992, σ. 25.